**Budapest Főváros VII. Kerület Erzsébetváros Önkormányzat Képviselő-testületének**

**…/2023. (…)    önkormányzati rendelete**

**a Budapest Főváros VII. kerület Erzsébetváros Önkormányzata tulajdonában lévő**

**közterületek használatáról és rendjéről szóló**

**6/2017. (II.17.) önkormányzati rendelet módosításáról**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, valamint a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 2. pontjában meghatározott feladatkörében eljárva, a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosításáról a következőket rendeli el:

1. **§**

A Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelete (a továbbiakban: Rendelet) 2. §-a a következő 18. és 19. ponttal egészül ki:

[E rendelet alkalmazásában:]

*„18. járda: az útnak az utak forgalomszabályozásáról és a közúti jelzések elhelyezéséről szóló 20/1984. (XII. 21.) KM rendelet I. függelék e) pontjában foglaltak szerinti fogalom*

*19. vendéglátást megvalósító üzlet teraszával érintett társasház: a vendéglátó üzletet magában foglaló társasház, vagy 100% önkormányzati tulajdonban lévő lakóépület; illetve azon társasház vagy 100%-os tulajdonú önkormányzati ház, melynek homlokzata előtt vendéglátó terasz működik.”*

1. **§**

A Rendelet 12. § n) pontja helyébe a következő rendelkezés lép:

[Nem adható közterület-használati engedély továbbá:]

*„n) gépjárművek várakozóhelyéül szolgáló-, valamint egyéb, nem a gyalogosok forgalmát szolgáló közterületre, pl. a járművek forgalmát biztosító úttesten a megállni tilos tábla hatálya alatt lévő, nem kijelölt várakozóhelyre – a rendezvényekhez kapcsolódó használat kivételével – kereskedelmi-, vendéglátó-, reklám-, vagy kereskedelmi jellegű turisztikai célú használatához.”*

1. **§**

A Rendelet 18. § (1) bekezdés h) pontja helyébe a következő rendelkezés lép:

[A közterület-használati engedély iránti kérelemnek tartalmaznia kell különösen:]

*„h) vendéglátó előkert, terasz elhelyezése céljából történő közterület-használat esetén*

*ha) az elhelyezni kívánt bútorzat (asztal, szék, egyéb) megjelölését és számát, és*

*hb) az érintett lakóház, társasház vagy lakásszövetkezet tulajdonosai - az irányadó jogszabályi előírások és működési rendjük szerint – közgyűlési határozattal adott hozzájárulását a vendéglátó előkert, terasz létesítéséhez;”*

**4.§**

A Rendelet 23. § (1) bekezdése helyébe a következő rendelkezés lép:

*„(1) Vendéglátó előkert, terasz csak járdán létesíthető, abban az esetben, ha*

*a)* *a visszamaradó összefüggően kialakított gyalogos-sáv szélessége - a biztonsági- és berendezési sávok megtartásával - legalább 2 méter*

*b) rendeltetésszerű használata a gyalogosok közlekedését nem zavarja, biztonságát nem veszélyezteti,*

*c) a járművezetők kilátását nem gátolja, a közúti forgalmi jelzések felismerését nem akadályozza, a közút forgalmát nem veszélyezteti,*

*d) a közművek elhelyezését, üzemeltetését, karbantartását nem akadályozza.*

*e) annak elhelyezése az úttesttől legalább 0,5 méter széles biztonsági sáv meghagyásával történik.**”*

**5. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

**6. §**

E rendelet rendelkezéseit a hatálybalépésekor folyamatban lévő ügyekre is alkalmazni kell.

**a jegyző jogkörében eljárva Niedermüller Péter**

**dr. Nagy Erika aljegyző     polgármester**

**Záradék**

A rendelet kihirdetése 2023.………. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu/) honlap szerkesztője részére.

**a jegyző jogkörében eljárva**

**dr. Nagy Erika aljegyző**

**Általános indokolás**

Erzsébetváros lakóitól állandó bejelentések tárgya a kerületben lévő vendéglátóhelyek, kerthelyiségek működésével, kapcsolatos panaszok. Tekintettel a probléma súlyára, valamint a lakók egészséges környezeti és pihenéshez való jogának biztosítása érdekében, a lakók érdekeit figyelembe véve a Képviselő-testület jelen rendeletet alkotta meg.

**Részletes indokolás**

**1. §** Értelmező rendelkezést tartalmaz.

**2. §** Megszünteti a gépjárművek várakozóhelyéül szolgáló közterületekre,    valamint egyéb, nem a gyalogosok forgalmát szolgáló közterületre,    pl. a járművek forgalmát biztosító úttesten a megállni tilos tábla hatálya alatt lévő, nem kijelölt várakozóhelyre    – a rendezvényekhez kapcsolódó használat kivételével – kereskedelmi-, vendéglátó-, reklám-, vagy kereskedelmi jellegű turisztikai célú használatához kiadható közterület-használati engedélyt.

**3. §** A közterület-használati engedély iránti kérelemre vonatkozó formai követelményeket határoz meg.

**4.§** Szabályozza, hogy vendéglátó előkert és/vagy terasz csak járdán létesíthető.

**5-6. §** Hatályba léptető és hatályon kívül helyező rendelkezést tartalmaz. Átmeneti rendelkezést tartalmaz.